Herman Severin Løvenskiold
Herman Severin Løvenskiold var en dansk komponist og organist. Han var af adelig slægt og bar det fulde navn og titel: baron Herman Severin von Løvenskiold.
Som ung var han kendt i København for et fremragende, særpræget klaverspil og en melodramatisk, oprevet musikstil. Han studerede komposition hos den unge J.P.E. Hartmann, men nåede ingen fremtrædende placering i dansk musikliv. At han i 1851 blev kongelig kammermusikus og organist ved Christiansborg Slotskirke, skyldtes måske mest hans adelige herkomst. Løvenskiold var organist her frem til sin død.
Løvenskiold er mest kendt for sit samarbejde med balletmesteren August Bournonville og i særdeleshed for balletten Sylfiden (1836), hvis musik er både original og velkomponeret. Kliker i det københavnske musikliv var dog hård i deres kritik af denne musik. Samarbejdet med Bournonville blev taget op godt ti år senere og resulterede i balletten Den nye Penelope eller Foraarsfesten i Athen (1847), hvis musik blev rost, mens balletten kun gik kort tid. Løvenskiold komponerede i øvrigt en del klavermusik, sange, lidt kammermusik, og hertil kom flere syngespil til Det Kongelige Teater.